സി.ബി.എല്. പണം തട്ടിപ്പുകേസില് അഭിഭാഷകന് കീഴടങ്ങി എടത്വാ: സി.ബി.എല് വള്ളംകളി മത്സരത്തില് പങ്കെടുത്ത ചുണ്ടന് വള്ളത്തിന്റെ വാടകയിനത്തില് ലഭിക്കേണ്ട തുക തട്ടിയെടുത്തെന്ന പരാതിയില് അഭിഭാഷകന് എടത്വാ പോലീസ് സ്റ്റേഷനില് കീഴടങ്ങി. എടത്വാ തലച്ചെല്ലൂര് മണ്ണാംതുരുത്തില് ജോര്ജ് മാത്യുവാണ് കീഴടങ്ങിയത്. ആലപ്പുഴ സെഷന്സ് കോടതിയുടെ നിര്ദ്ദേശപ്രകാരം അന്വേഷണ ഉദ്യോഗസ്ഥനായ എടത്വാ എസ്.ഐ ജി.ടി ശ്യാമിന്റെ മുന്പില് അഭിഭാഷകന് കീഴടങ്ങുകയായിരുന്നു. പോലീസ് അറസ്റ്റ് ചെയ്ത് അഭിഭാഷകനെ വൈദ്യപരിശോധനയ്ക്ക് ശേഷം ആലപ്പുഴ ഫസ്റ്റ് ക്ലാസ് മജിസ്ട്രേറ്റ് കോടതിയില് ഹാജരാക്കി. കോടതി ഉപാധികളോടെ അഭിഭാഷകന് ജാമ്യം നല്കി. 2019ലെ സി.ബി.എല് വള്ളംകളി മത്സരങ്ങളില് പങ്കെടുത്ത സെന്റ് ജോര്ജ് ചുണ്ടന് വള്ളത്തിന് വാടകയായി ലഭിക്കേണ്ട പന്ത്രണ്ടു ലക്ഷം തട്ടിയെടുത്തെന്നാണ് അഭിഭാഷകനെ എതിരെയുള്ള പരാതി. നാലു മാസമായി എടത്വാ എസ്.ഐയുടെ നേതൃത്വത്തില് പോലീസ് അന്വേഷിച്ചുവന്ന കേസില് മുപ്പതോളം സാക്ഷികളെ വിസ്തരിച്ചിരുന്നു. 201819 കാലങ്ങളില് വള്ളസമിതിയുടെ കമ്മിറ്റി അംഗമായിരുന്നുകൊണ്ട് ബി.ബി.സി എടത്വാ എന്നപേരില് സമാന്തര ബോട്ട്ക്ലബ് ഉണ്ടാക്കി സി.ബി.എല് മത്സരങ്ങളില്നിന്ന് സര്ക്കാര് അനുവദിച്ച ഗ്രാന്റും, ചുണ്ടന് വള്ളത്തിന്റെ വാടക ഇനത്തില് ലഭിച്ച പന്ത്രണ്ട് ലക്ഷം രൂപയും വകമാറ്റിയെടുത്തെന്നാണ് വാദിഭാഗം കോടതിയില് പരാതിപ്പെട്ടത്. കേസുമായി ബന്ധപ്പെട്ട് മുന്പ് അറസ്റ്റ് ചെയ്ത രണ്ടു പ്രതികളുടെ സഹായത്തോടെ ഭരണസമതിയുടെ കണക്കില് തിരിമറി നടത്തുകയും വ്യാജ രേഖകള് ചമയ്ക്കുകയും ജില്ലാ രജിസ്ട്രാര്ക്ക് തെറ്റായ കണക്കുകള് നല്കുകയും പൊതുയോഗത്തില് പങ്കെടുക്കാത്ത അംഗങ്ങളുടെ വ്യാജ ഒപ്പിടുകയും ചെയ്തതായി പോലീസ് കണ്ടെത്തിയെന്ന് വാദിഭാഗം പറയുന്നു. അറസ്റ്റിലായവര് ഹൈക്കോടതിയെ സമീപിച്ച് താത്കാലിക സ്റ്റേ സാമ്ബാദിച്ചെങ്കിലും വള്ളസമതിയുടെ റിവ്യൂ പെറ്റിഷന് പരിഗണിച്ച ഹൈക്കോടതി അന്വേഷണം തുടരാന് ഉത്തരവിട്ടു. ജോര്ജ് മാത്യു 2015ല് മങ്കൊമ്ബ് ബ്ലോക്ക് പഞ്ചായത്തിലേക്ക് ഇടതുപക്ഷ സ്ഥാനാര്ഥിയായി മത്സരിച്ച് പരാജയപ്പെട്ട വ്യക്തിയും ആലപ്പുഴ ജില്ലാക്കോടതിയിലെ സീനിയര് അഭിഭാഷകനും നോട്ടറിയുമാണ്.